text: Flere grise fastklemt efter grisetransport vælter
  27 december 2017 kl. 11.14
  Ifølge Syd- og Sønderjyllands Politi er flere grise fastklemt, efter en grisetransport onsdag formiddag er væltet på Sydals. 
  Både redning, dyrlæge og politi er på vej til Sydals, hvor en lastvogn med levende grise er væltet. Det oplyser Syd- og Sønderjyllands Politi til TV SYD.
  Ifølge vagtchef Ole Aamann er uheldet sket på en landejendom. 
  - Lastvognen er væltet ved ejendommen, og de første meldinger lyder på flere fastklemte grise. Dyrlægen skal tage stilling til, hvad der skal ske med grisene, siger vagtchefen til TV SYD. 
  Der skulle til gengæld ikke være sket nogen personskade ved uheldet.
  
  